DTAC-TRUE นัด 3 ต.ค. ถกขยายเวลาจัดประชุม “ผู้ถือหุ้นร่วม” พิจารณาดีลควบรวม
บอร์ด DTAC ไฟเขียวจัดประชุมผู้ถือหุ้นร่วมระหว่างผู้ถือหุ้นร่วม TRUE วันที่ 3 ต.ค.65 พิจารณาขยายเวลาจัดประชุมผู้ถือหุ้นร่วม เพื่อพิจารณาเรื่องดีลควบรวบ หลังกระบวนการพิจารณา “กสทช.” ล่าช้า
บอร์ด DTAC ไฟเขียวจัดประชุมผู้ถือหุ้นร่วมระหว่างผู้ถือหุ้นร่วม TRUE วันที่ 3 ต.ค.65 พิจารณาขยายเวลาจัดประชุมผู้ถือหุ้นร่วม เพื่อพิจารณาเรื่องดีลควบรวบ
26 ส.ค. 2565

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เปิดเผยว่า ที่ประชุมคณะกรรมการบริษัท ครั้งที่ 6/2565 มีมติอนุมัติการจัดประชุมผู้ถือหุ้นร่วมระหว่างผู้ถือหุ้นของบริษัทฯ และผู้ถือหุ้นของบริษัท ทรู คอร์ปอเรชั่น จำกัด (มหาชน) หรือ TRUE ครั้งที่ 1 เพื่อพิจารณาขยายเวลาการจัดประชุมผู้ถือหุ้นร่วมเพื่อพิจารณาเรื่องที่เกี่ยวข้องกับการควบบริษัทระหว่างบริษัทฯ และ TRUE ตามบทบัญญัติของมาตรา 148 แห่งพ.ร.บ.บริษัทมหาชนจำกัด พ.ศ. 2535 (รวมทั้งที่ได้แก้ไขเพิ่มเติม) ออกไปเป็นระยะเวลาไม่เกินกว่าที่กำหนดไว้
โดยกำหนดวันประชุมผู้ถือหุ้นร่วม ครั้งที่ 1 ในวันที่ 3 ตุลาคม 2565 เวลา 14.00 น. โดยเป็นการจัดการประชุมผ่านสื่ออิเล็กทรอนิกส์กำหนดวันกำหนดรายชื่อผู้ถือหุ้นของบริษัทฯ ที่มีสิทธิในการเข้าร่วมการประชุมผู้ถือหุ้นร่วม ครั้งที่ 1 (Record Date) ในวันที่ 9 กันยายน 2565
ทั้งนี้เนื่องจากสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ยังคงอยู่ในระหว่างการพิจารณาการรวมธุรกิจ จึงทำให้ DTAC และ TRUE อาจไม่สามารถจัดประชุมผู้ถือหุ้นร่วมเพื่อพิจารณาเรื่องที่เกี่ยวข้องกับการควบบริษัท ภายใน 6 เดือนนับจากวันที่ประชุมวิสามัญผู้ถือหุ้นครั้งที่ 1/2565 ของ DTAC และที่ประชุมสามัญผู้ถือหุ้น ประจำปี 2565 ของ TRUE มีมติอนุมัติการควบบริษัท
ทั้งนี้นายชารัด เมห์โรทรา ประธานเจ้าหน้าที่บริหาร DATC กล่าวว่า บริษัทพร้อมให้ความร่วมมือ ตามประกาศ ของ กสทช. เกี่ยวกับการรวมธุรกิจ และแนวปฏิบัติในการพิจารณาการรวมธุรกิจที่ผ่านมาของ กสทช. ซึ่งได้ยื่นรายงานนับแต่เดือนมกราคม บริษัทคาดว่ากระบวนการควบรวมทั้งหมดนี้จะแล้วเสร็จภายในปี 2565 ซึ่งการรวมธุรกิจครั้งนี้จะทำให้อุตสาหกรรมโทรคมนาคมของไทยมีการแข่งขันที่เท่าเทียมมากขึ้น และมีผู้ประกอบการที่แข็งแกร่งขึ้นในการลงทุนในเทคโนโลยีใหม่
อย่างไรก็ตาม หากประเมินจากกระบวนการพิจารณาที่ล่าช้าของ กสทช. อาจมีผลกระทบต่อความคืบหน้าของการก่อตั้งบริษัทเทคโนโลยี-โทรคมนาคมใหม่ และความล่าช้าอย่างต่อเนื่องอาจส่งผลให้ผู้บริโภค ธุรกิจ และเส้นทางดิจิทัลในประเทศไทย ต้องเสียโอกาสไปด้วย ทั้งนี้ ทั้งดีแทคและทรูยังคงตั้งเป้าที่จะควบรวมกิจการให้สำเร็จโดยเร็วที่สุด เพื่อสร้างประโยชน์และคุณค่าเพิ่มให้แก่ผู้บริโภคประชาชนชาวไทย ภาคธุรกิจ สังคมและประเทศไทยได้อย่างยั่งยืน